Макъамэ гъуазджэм и гущапIэ
Ди республикэм и цIыхухэр щыгъуазэщ симфоние оркестр цIыкIу зиIэ къэрал филармоние Налшык къыщызэIухыным ехьэлIа унафэ СССР-м и Правительствэм 1943 гъэм къищтауэ зэрыщытам. Ар Хэку зауэшхуэм и курыкупсэ зэмант, нэмыцэ зэрыпхъуакIуэхэм къыIэщIагъэкIыжа Къэбэрдей-Балъкъэрым и уIэгъэхэр щигъэхъуж махуэхэт.
АрщхьэкIэ, ди IуэхущIапIэм ехъумэ зы тхылъ гъэщIэгъуэн, КъБР-м и симфоние оркестрым, апхуэдэу щыхъукIэ, симфоние музыкэм и тхыдэм, 1930 гъэхэм и пэм зэрыщыщIидзэм щыхьэт техъуэу.
1933 гъэр екIуэкIырт. Ди щIыналъэм и унафэщIхэм къалэн гугъухэр зыхуагъэувыжат — Налшык яухуэну, зыхуей хуагъэзэну, телефонхэр щIашэну, Налшык — Псыхуабэ гъущI гъуэгу яукъуэдиину, Советхэм я Унэ ящIыну, сабий зеиншэхэм папщIэ унэхэр, яслъэхэр, щыджэгу ут цIыкIухэр къызэрагъэпэщыну, егъэджакIуэхэр лэжьэн щхьэкIэ зыхуеинухэр хуащIэну, гъатхасэм зыхуагъэхьэзырыну, тракторхэмрэ нэгъуэщI мэкъумэш машинэхэмрэ зыгъэлэжьэнухэр ягъэсэну, колхозхэм я хэхъуэр зэрагуэшынур яубзыхуну, цIыхубзхэр зэрылэжьэну щIыкIэм унафэ тращIыхьыну, облсовпрофым и лэжьыгъэр яубзыхуну, сымаджэщхэр яухуэну, нэгъуэщI куэди.
А Iуэху мытыншхэр зэман гугъусыгъум къезыхьэжьэфа унафэщIхэм зыщагъэгъупщакъым цIыхухэм я псэми зегъэузэщIын зэрыхуейр. ВКП(б)-м и Къэбэрдей-Балъкъэр обкомым и бюром и зэIущIэ 1933 гъэм жэпуэгъуэм и 27-м екIуэкIам щыхэплъат «Духовой, симфоние оркестрхэм ятеухуауэ» Iуэхум. Къалмыкъ БетIал и Iэр зыщIэлъ унафэм итщ мыпхуэдэу: «ЩIыналъэм и духовой, симфоние оркестрхэр къызэгъэпэщын. Облисполкомым и фракцэм и пщэ дэлъхьэн оркестрхэр гъэлэжьэным мылъкуу текIуэдэнур иубзыхуну. Духовой оркестрыр къызэгъэпэщыныр учебнэ городокым, симфоние оркестрыр — Радиоцентрым къалэн ящыщIын».
Гу лъывэзгъэтэну сыхуейщ мыбдежым зи гугъу щыщIар зэрымыансамблым, атIэ зэрыоркестрым. ИужькIэ статья, тхылъ куэдым щатхащ «ансамбль» псалъэр, абы щыгъуэми архив хъумапIэм щIэлъ тхылъхэр тегъэщIапIэ зыщIа яхэмыту. Ар щIыжысIэр макъамэ лэжьакIуэхэр гъэхьэзырыным, IуэхущIапIэхэр зыхуей-зыхуэфIхэмкIэ къызэгъэпэщыным теухуа лэжьыгъэшхуэ республикэм 1930 гъэ дыдэхэм ирихьэлIэу зэрыщащIар къызыхэщ документ куэд зэрыщыIэрщ.
1935 гъэм кърахьэжьащ сабий музыкэ школ къызэгъэпэщын зэрыхуейм и Iуэхур. Зи школ кIуэгъуэ мыхъуахэр щагъасэ унэм и унафэщIым музыкэ школымрэ сурэтыщI гъуазджэмкIэ студиемрэ къызэIуахыным еужьэрэкIыну облисполкомым хуитха лъэIу тхылъыр хъума хъуащ. Куэд мыщIэу, 1936 гъэм, Сабийхэм художественнэ гъэсэныгъэ етынымкIэ унэм лэжьэн щыщIидзащ япэ музыкэ школым. Абы и япэ унафэщIу щытащ музыкант Хворостухин П., щылэжьащ егъэджакIуэхэу Лобач-Жученкэ Н., Иванов-Обухов Н., Трояновэ Н., композитор Шейблер Трувор.
А гъэ дыдэм, мэкъуауэгъуэм и 14-м, ВКП(б)-м и обкомым и бюром къыдигъэкIащ «Облисполкомым деж Гъуазджэ IуэхухэмкIэ управленэ къыщызэгъэпэщын» унафэр.
Къэбэрдей-Балъкъэрым профессиональнэ макъамэ гъуазджэм зыщегъэужьыным и закъуэкъым музыкэ школым хэлъхьэныгъэ зыхуищIар, макъамэ лэжьакIуэхэр гъэхьэзырынми ар хэлIыфIыхьащ. Абы и щыхьэту къэсхьынщ 1941 гъэм мэлыжьыхьым и 15-м къыдэкIа «Социалистическая Кабардино-Балкария» газетым тета «Будущие композиторы» тхыгъэм щыщ Iыхьэ. «…1939 гъэм Шейблер Трувор музыкэ школым щеджэхэм къахихат макъамэ зытхыну хуежьа ныбжьыщIэ гуп. Абы нэхъыбэу хэтыр районхэм щыщу интернатым щагъасэхэрт, адыгэ, балъкъэр колхозхэтхэм я бынхэт. Гупым хэтхэр егугъуу зэреджам и фIыщIэкIэ макъамэ щэнхабзэр къащIат, дэтхэнэми къыхихыну IэщIагъэм теухуауэ пыухыкIауэ и щIэныгъэм пащэн нэхъ къахуэмыту».
Сабий музыкэ еджапIэм хуэгъэхьэзырынкIэ Iэмал иIэтэкъым республикэр зыхуей музыкантхэм, уэрэджыIакIуэхэм, дирижёрхэм, нэгъуэщI IэщIагъэлIхэм хуэди хуэдизи. Абы къыхэкIыу «Профессиональнэ гъуазджэр езыгъэфIакIуэхэм ятеухуауэ» Iуэхум тепсэлъыхьри, ВКП(б)-м и обкомым 1939 гъэм щIышылэм и 25-м и унафэхэм хитхащ: республикэм гъуазджэм зэрызыщиужьынур елъытащ кадрхэр зэрыдгъэхьэзырми, егугъуу къыхэхыпхъэщ макъамэ зэчий зыбгъэдэлъхэр — нэхъыбэу адыгэхэмрэ балъкъэрхэмрэ — икIи «Союзым и щэнхабзэ IуэхущIапIэ нэхъыфIхэм щегъэджэн хуейщ».
Гъуазджэ IуэхухэмкIэ управленэм 1940 гъэм гъатхэпэм и 15-м и пщэ далъхьащ музыкэ школым и деж композитор класс къыщызэрагъэпэщыну, Налшыки нэгъуэщI щIыпIэхэми щрагъэкIуэкI концертхэр нэхъыбэ ящIыну.
А гъэ дыдэм и накъыгъэ мазэм Налшык щагъэлъэпIат Чайковский Пётр къызэралъхурэ илъэси 100 зэрырикъур. «…Концертым хэтащ симфоние оркестрыр, езыр инкъым, ауэ лэжьыгъэм хуэIэрыхуэщ. ЦIыхухэр дихьэхыу едэIуащ Чайковскэм и етхуанэ симфонием щыщ андантем, «Пиковая дама» оперэм къыхэха интродукцэм, «Евгений Онегин» оперэм и полонезым», — итхащ «Социалистическая Кабардино-Балкария» газетым.
Лъэпкъ профессиональнэ макъамэ гъуазджэр зэфIэувэнымкIэ Къэбэрдей-Балъкъэрым къыдэIэпыкъуащ урыс композиторхэр, щIыналъэ гупсысэр и лъабжьэу япэ макъамэ тхыгъэхэр зи Iэдакъэм къыщIэкIахэр. Япэ дыдэу а къалэн мытыншым яужь ихьар Шапошников Ильящ. 1932 гъэм абы итхащ «Адыгэ къафэ», «Балъкъэр уэрэд» зыфIища симфоние пьеситIыр. МащIэкъым а зэманым хузэфIэкIар оркестрым и дирижёр Шахгалдян Артём. Авраамов Арсений Къэбэрдей-Балъкъэрым 1935 гъэм къэкIуа иужь, республикэм и щэнхабзэ гъащIэр щыз хъуащ жыпIэкIэ ущыуэнукъым. IуэрыIуатэр зи лъабжьэ япэ симфоние произведенэхэр зытхар адыгэхэмрэ балъкъэрхэмрэ я композитору къызэралъытэри лъабжьэншэкъым.
Лъэпкъ IэщIагъэлIхэр гъэсэным, еджапIэхэр къызэIухыным, лъэпкъ макъамэм зегъэужьыным хэлъхьэныгъэшхуэ хуищIащ 1939 гъэм ди республикэм къэкIуа композитор Шейблер Трувор.
КъБАССР-м Гъуазджэ IуэхухэмкIэ и управленэм деж щызэхашат цIыху 23-рэ хъу художественнэ совет, профессор Авраамовыр, гъуазджэхэмкIэ щIыхь зиIэ лэжьакIуэхэу ЩоджэнцIыкIу А. А., Покровский А. М., Шортэн А. ТI., КъБАССР-м щIыхь зиIэ и артист Терский П. П., композитор Шейблер Т. К., урыс драмэ театрым и режиссёр нэхъыщхьэ Цейкинс- кий Я. М., нэгъуэщIхэри хэту.
Хэку зауэшхуэр щIидзащ. Абы къызэпиудыфакъым, ауэ къызэтригъэувыIащ республикэм и щэнхабзэ гъащIэр. Налшык дэкIыжащ Авраамовыр, 1941 гъэм Къэбэрдей-Балъкъэрым ира- гъэкIыжащ лъэпкъкIэ нэмыцэ Шейблер. Ауэ а зэманым ирихьэлIэу Москва къыдагъэкIри Налшык къагъэкIуат Совет Союзым щыщу щэнхабзэмрэ гъуазджэмрэ я лэжьакIуэ гупышхуэ. Ахэр ди къалащхьэм зэрыдэса махуи 100-м хэлъхьэныгъэшхуэ хуащIащ ди лъэпкъ профессиональнэ музыкэр адэкIи зэфIэувэным.
1945 гъэм шыщхьэуIум и 6-м партым и обкомым щытепсэлъыхьат «Республикэм гъуазджэмкIэ и IуэхущIапIэхэм я лэжьыгъэр егъэфIэкIуэным теухуауэ» Iуэхум.
1950 — 1960 гъэхэм симфоние оркестрым зы илъэсым къриубыдэу концерт щэ ныкъуэм щIигъу итырт. Дирижёру щытахэщ Тюлин Даниил, Айвазов Ваган, Алиев Юрий, япэ адыгэ дирижёр АфIэунэ Хьэмид, Щербаков Иван, Шахгалдян Артемий. 1966 гъэм икухэм щыщIэдзауэ мазэ зыбжанэкIэ оркестрым и пашэу щытащ дуней псом къыщацIыхуа ди лъэпкъэгъу дирижёр Темыркъан Юрэ.
1970 гъэхэм оркестрым и «гъуэгугъэлъагъуэ» хъуащ Темыркъан Борис. Абы виолончелисту Саратов консерваторэр къиухащ, а къалэм и симфоние оркестрым щылэжьащ. Дирижёр IэщIагъэр щызригъэгъуэта Ленинград консерваторэм и ужькIэ, Борис Оперэ театр цIыкIум (Санкт-Петербург) щылэжьащ. Налшык къигъэзэжри, лэжьыгъэм пэрыхьащ икIи 1975 гъэм мэлыжьыхьым и 13-м оркестрым и гъусэу утыку къихьащ. Абы щыщIэдзауэ нобэр къыздэсым Темыркъан Борис КъБР-м и къэрал филармонием и симфоние оркестрым и дирижёрщ.
Оркестрым концерт щит къалэхэмрэ къэралхэмрэ кIуэ пэтми къахэхъуэрт. Урыс классикхэмрэ щIыпIэ композиторхэмрэ — Балэ Мухьэдин, Къардэн Хьэсэн, ХьэIупэ ДжэбрэIил, Къэзан Аслъэнджэрий, Молэ Владимир, Даур Аслъэн, Блай Тамарэ, Нам Нгуен Ван — я лэжьыгъэшхуэхэр ягъэзащIэрт.
Телевиденэм зэрыдэлажьэм и фIыгъэкIэ, оркестрым едаIуэхэм къахэхъуат сабийхэр. Илъэс куэд хъуауэ мэлажьэ сабий филармониер, къытщIэхъуэ щIэблэр классикэ макъамэм дегъэхьэхыныр зи мурад нэхъыщхьэр.
Тхыдэм и сыт хуэдэ зэман гугъуи щыIэщ лъэпкъым и къэкIуэнум телажьэ, щIэблэр фIым щIэпIыкIыныр зи гуращэ дахэ цIыхухэр, Темыркъан Борис хуэдэхэр. Къэралри ди цIыхухэри гугъуехьышхуэ щыхэта 90 гъэхэм симфоние оркестрыр къезыгъэлар, зыхъумар Борис иIэ фIэлIыкIырщ.
Оркестрым иджы иIэщ езым и унэ — Къэрал киноконцерт гъэлъэгъуапIэр. «Артистхэм я щIыIутелъ щыгъынхэр зыфIадзэн яIэщ… Фи нэгу къыщIэвгъэхьэт щхьэегъэзыпIэншэу псэуа цIыхум фэтэр иIэ хъуауэ! — жеIэ Борис. — ЩыIащ зэман дыщетIысэхын къудей дыщимыIа».
Ди республикэм и макъамэ щэнхабзэр нэхъ лъагэ хъуащ жыпIэкIэ ущыуэнукъым: цIыхубэм филармонием, симфоние оркестрым яхуищI гулъытэмрэ пщIэмрэ хэхъуащ. МылъкукIэ абы зыщIэзыгъакъуэхэми фIы зыхуащIэр IуэхущIапIэм и закъуэкъым, абы и гуащIэр зи гум дыхьэ псоми я дежкIэ тыгъэ лъапIэщ. Къэбэрдей-Балъкъэр къэрал филармониер илъэс 60 щрикъу 2003 гъэм абы духовой макъамэ Iэмэпсымэ лъэщхэмкIэ къыхуэупсащ Темыркъан Юрэ. Ди республикэм и Iэтащхьэм 2012 гъэм ярита ахъшэмкIэ нэгъуэщI макъамэ IэмэпсымэщIэхэри къащэхуащ.
Мазэ къэс жыхуаIэм хуэдэу, цIыхухэм зэхах оркестрым и концертыщIэ, творческэ пшыхьхэм, зэIущIэ зэхуэмыдэхэм ар хэтщ. Лъэныкъуэ куэд къызэщIиубыдэну зэфIэкI зэрыбгъэдэлъым и щыхьэту, венэ классикхэм, романтикхэм, урыс композиторхэм я IэдакъэщIэкI гъэщIэгъуэнхэр егъэзащIэ, абыхэм едэIуэну къызэхуэсри мащIэкъым. Макъамэр гъуазджэм и лIэужьыгъуэ нэхъ гугъу дыдэщ, икIи цIыхубэр абы зэрыхущытым къегъэлъагъуэ и щIэныгъэмрэ зэхэщIыкIымрэ здынэсыр.
илъэс 40-м нэблэгъащ Къэбэрдей-Балъкъэр къэрал филармонием и симфоние оркестрым Темыркъан Борис зэриунафэщIрэ. Ар республикэм щэнхабзэмкIэ и министруи щытащ, 2001 гъэм щыщIэдзауэ ди республикэм и Композиторхэм я зэгухьэныгъэм и тхьэмадэщ. Абы и гуащIэм къыпэкIуащ дамыгъэ лъапIэ куэд, «Лъэпкъхэм я зэныбжьэгъугъэ», «ПщIэмрэ щIыхьымрэ» орденхэр хэту. Ар УФ-ми Къалмыкъ Республикэми я цIыхубэ артистщ, Урысейм и щIыхьыцIэри иIэщ. КъБР-м и Къэрал саугъэтым и лауреатщ.
Ди гуапэщ Борис и архивыр дзыхь къызэрытхуищIар, и фонд тщIыныр Iуэху тыншу щымытами. Абы и гъащIэр ди щIыналъэм и тхыдэм щыщ Iыхьэщ. Дыщогугъ Борис и унафэм щIэт симфоние оркестрым лэжьыгъэ купщIафIэхэмкIэ иджыри илъэс куэдкIэ дигъэгуфIэну.
Ащхъуэт Раисэ,
КъБР-м и Архив IуэхущIапIэм иджырей тхыдэмкIэ и центрым и управленэм и унафэщI.
